b'\n_START_ARTICLE_\nFriedensreich Hundertwasser\n_START_SECTION_\nYksityisel\xc3\xa4m\xc3\xa4 ja opinnot\n_START_PARAGRAPH_\nFriedrich Stowasser syntyi k\xc3\xb6yh\xc3\xa4\xc3\xa4n wienil\xc3\xa4isperheeseen vuonna 1928. H\xc3\xa4nen is\xc3\xa4ns\xc3\xa4 kuoli seuraavana vuonna, ja h\xc3\xa4net kasvatti h\xc3\xa4nen juutalainen \xc3\xa4itins\xc3\xa4. \xc3\x84iti laittoi Stowasserin Montessori-kouluun harjoittamaan taiteellista osaamistaan. Kun It\xc3\xa4valta vuonna 1938 oli liitetty Saksaan, \xc3\xa4iti l\xc3\xa4hetti poikansa Hitler-nuoriin, mik\xc3\xa4 pelasti heid\xc3\xa4n henkens\xc3\xa4 toisen maailmansodan aikana._NEWLINE_Stowasser kirjautui vuonna 1948 Wienin kuvataideakatemiaan. H\xc3\xa4n opiskeli siell\xc3\xa4 professori Robin Christian Andersenin oppilaana, mutta keskeytti akatemian jo kolmen kuukauden kuluttua. Stowasser sai tuona aikana vaikutteita Egon Schielelt\xc3\xa4 ja Walter Kampmannilta, joiden taidetta h\xc3\xa4n n\xc3\xa4ki n\xc3\xa4yttelyiss\xc3\xa4. Seuraavana vuonna h\xc3\xa4n matkusteli Italiassa ja tapasi Firenzess\xc3\xa4 Ren\xc3\xa9 Br\xc3\xb4n, jonka kanssa h\xc3\xa4n matkusti Pariisiin, miss\xc3\xa4 h\xc3\xa4n vaihtoi sukunimens\xc3\xa4 Hundertwasseriksi. Sto tarkoittaa monissa slaavilaisissa kieliss\xc3\xa4 sataa, kuten saksan kielen sana hundert. Pariisissa Hundertwasser aloitti opiskelut \xc3\x89cole des Beaux-Artsissa, mutta j\xc3\xa4tti koulun heti ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4. H\xc3\xa4n aloitti uran taiteilijana 1940-luvun lopulla._NEWLINE_Hudertwasser oli kahdesti naimisissa. Vuonna 1958 h\xc3\xa4n solmi ensimm\xc3\xa4isen avioliiton, mutta erosi vuonna 1960. H\xc3\xa4n meni vuonna 1962 naimisiin Yuko Ikewadan kanssa, mutta pari erosi nelj\xc3\xa4n vuoden kuluttua.\n_START_SECTION_\nTaideuran alku\n_START_PARAGRAPH_\nVuonna 1951 Hundertwasser oli jo niin tunnettu, ett\xc3\xa4 h\xc3\xa4net hyv\xc3\xa4ksyttiin Wienin Art-Clubiin. Seuraavana vuonna h\xc3\xa4nell\xc3\xa4 oli Art-Clubissa ensimm\xc3\xa4inen oma n\xc3\xa4yttely. Sen j\xc3\xa4lkeen h\xc3\xa4n piti 1950-luvulla n\xc3\xa4yttelyt Pariisissa ja Milanossa._NEWLINE_Hundertwasser suuntautui arkkitehtuuriin vuonna 1961, kun h\xc3\xa4n arvosteli modernia arkkitehtuuria vierailevana luennoitsijana Hampurissa. Hundertwasser julisti sen mielikuvituksettomaksi, pilkkasi symmetriaa k\xc3\xa4ytt\xc3\xa4m\xc3\xa4ll\xc3\xa4 eri paria olevia sukkia ja kutsui suoria viivoja muun muassa \xe2\x80\x9dpaholaisen ty\xc3\xb6v\xc3\xa4lineeksi\xe2\x80\x9d. H\xc3\xa4n kirjoitti ajatuksensa manifestiin, josta tuli erityisen suosittu vastakulttuurien parissa ja jonka kautta Yhdysvaltain ymp\xc3\xa4rist\xc3\xb6liike kiinnostui h\xc3\xa4nest\xc3\xa4.\n_START_SECTION_\nMenestys\n_START_PARAGRAPH_\nHundertwasser ty\xc3\xb6t menestyiv\xc3\xa4t 1960-luvulla, sill\xc3\xa4 h\xc3\xa4nen t\xc3\xb6it\xc3\xa4\xc3\xa4n oli esill\xc3\xa4 muun muassa It\xc3\xa4vallan-paviljongissa Venetsian biennaalissa 1962 ja Hannoverissa Kestner Gesellschaftin retrospektiiviss\xc3\xa4. H\xc3\xa4n oli samaan aikaan aktiivinen ymp\xc3\xa4rist\xc3\xb6liikkeess\xc3\xa4 ja halusi vaikuttaa luonnon l\xc3\xa4hell\xc3\xa4 oleviin ihmisten elinymp\xc3\xa4rist\xc3\xb6ihin. Hundertwasser toi tavoitteitaan esille usein provokatiivisilla esiintymisill\xc3\xa4, ja esimerkiksi 1968 h\xc3\xa4n piti Wieniss\xc3\xa4 puheen alasti._NEWLINE_Hundertwasser oli monipuolinen taiteilija, ja 1970-luvulla h\xc3\xa4n suunnitteli muun muassa postimerkkej\xc3\xa4 ja kolikoita. Vuonna 1972 h\xc3\xa4nen t\xc3\xb6it\xc3\xa4\xc3\xa4n oli esill\xc3\xa4 japanilaisessa portfoliossa. Hundertwasser oli ensimm\xc3\xa4inen eurooppalainen taiteilija, joka on saanut t\xc3\xb6it\xc3\xa4\xc3\xa4n esille japanilaisten kaivertajamestareiden kaivertamana. Vuonna 1975 h\xc3\xa4n suunnitteli it\xc3\xa4valtalaisen postimerkin, josta tuli ensimm\xc3\xa4isen osa sarjaa, joka esittelee it\xc3\xa4valtalaista nykytaidetta. Nelj\xc3\xa4n vuoden kuluttua Hundertwasser suunnitteli kolme postimerkki\xc3\xa4 Senegalille ja yhden Kap Verdelle._NEWLINE_Arkkitehtina h\xc3\xa4nen erikoisalaansa olivat ruohokattoiset asuinrakennukset. Wieniin valmistuneen kunnallisen vuokratalon, niin kutsutun Hundertwasserhausin, lis\xc3\xa4ksi h\xc3\xa4n on suunnitellut muun muassa Rosenthalin posliinitehtaan ulkoasun (1980\xe2\x80\x931982), Rupertinum-taidegallerian Salzburgiin (1980\xe2\x80\x931985), Pyh\xc3\xa4n Barbaran kirkon B\xc3\xa4rnbachiin (1984\xe2\x80\x931988), Bad Fischaun moottoritieravintolan (1989\xe2\x80\x931990) ja Hundertwassermuseon KunstHausWienin (1989\xe2\x80\x931991).\n_START_SECTION_\nKuolema\n_START_PARAGRAPH_\nHundertwasser kuoli helmikuussa 2000 ollessaan Queen Elizabeth 2 -aluksella matkalla Aucklandista It\xc3\xa4valtaan. Toivomuksensa mukaisesti h\xc3\xa4net haudattiin Uuteen-Seelantiin maatilalleen, jonka h\xc3\xa4n oli nimennyt "onnellisen kuoleman puutarhaksi".'